มาลองเป็นครั้งแรกก็ติดใจแล้วค่า ร้านนี้อยู่ในพัฒนาการซอย 30 เข้าไปประมาณ 200 เมตรจะอยู่ทางด้านขวามืออยู่ติดกับก๋วยเตี๋ยวคุณชาย

ร้านนี้เป็นร้านอาหารมีแอร์ตกแต่งโทนสีขาวสวยงาม สะอาด น่านั่ง ออกแนวขายอาหารง่ายๆแต่หลากหลาย มีทั้งข้าวจานเดียว ก๋วยเตี๋ยว (60-80 บาท) หรือจะสั่งเป็นกับข้าวก็มี พนักงานและเจ้าของร้านบริการดี ไม่มีอะไรขาดตกบกพร่อง

ที่สั่งวันนั้นอร่อยหลายอย่างเลย มีตามนี้ค่ะ
- แกงเผ็ดเป็ดย่าง (120 บาท) รสชาติดีมาก เป็ดย่างที่ได้ก็ไม่น้อยถ้าเทียบกับราคา ซึ่งไม่แพงเลย แนะนำเลยค่ะ
- หมูทอดพริกเกลือ (95 บาท) ไม่ได้ออกแนวแห้งๆ แต่ก็ไม่แฉะ ผัดพริกกับกระเทียมรสชาติอร่อยกำล้งดี
- กุ้งปลาหมึกผัดผงกะหรี่ (170 บาท) รสชาติใช้ได้ค่ะ แต่กุ้งที่ใช้เป็นกุ้งตัวเล็กๆ
- ลาบแซลมอนทอด (85 บาท) รสชาติจัดจ้านดีมาก แต่ออกแห้งไปหน่อย เพราะปลาแซลมอนก็ทอดอยู่แล้ว ถ้ามีน้ำลาบเพิ่มอีกนิดน่าจะดี
- ข้าวผัดหมูย่าง (75 บาท) หวานนำไปนิ๊ด แต่ก็ถือว่ายังอร่อยตามมาตรฐาน
- หมี่ผัดผักกะเฉดกุ้ง (75 บาท) คุณแม่ชอบมากค่ะจานนี้ บอกว่าอร่อยกว่าเจ๊ง้อ 55
- เส้นใหญ่ผัดขี้เมาหมู (70 บาท) ผัดมาหอมๆ อร่อยเลยค่ะ ใครอยากทานรสจัดขึ้นก็สามารถปรุงได้ตามใจชอบ

ราคาอาหารไม่มีบวก service charge หรือ VAT เพิ่มแล้ว โดยรวมอาหารอร่อย หลากหลาย ราคาไม่แพง สถานที่ก็น่านั่ง คงได้กลับไปซ้ำอีกแน่นอนค่ะ